b'\n_START_ARTICLE_\nAutoritatea Na\xc8\x9bional\xc4\x83 Palestinian\xc4\x83\n_START_SECTION_\nSitua\xc8\x9bia geo-politic\xc4\x83\n_START_PARAGRAPH_\nAutoritatea Palestinian\xc4\x83 este o regiune politic\xc4\x83 autonom\xc4\x83 care se exercit\xc4\x83 de iure pe majoritatea teritoriului Cisiordaniei \xc8\x99i \xc3\xaen F\xc3\xa2\xc8\x99ia Gaza. \xc3\x8en Cisiordania exist\xc4\x83 numeroase mici enclave cu a\xc8\x99ez\xc4\x83ri sau colonii agricole \xc8\x99i urbane israeliene \xc3\xaenfiin\xc8\x9bate dup\xc4\x83 1967. \xc3\x8en afara Israelului, teritoriul se \xc3\xaenvecineaz\xc4\x83 cu Egiptul, Iordania \xc8\x99i Marea Mediteran\xc4\x83. Statutul de autonomie al Autorit\xc4\x83\xc8\x9bii Palestiniene garanteaz\xc4\x83 \xc3\xaen viitor un control palestinian asupra grani\xc8\x9bei cu Iordania (\xc3\xaen prezent controlul este de\xc8\x9binut de Israel). Controlul grani\xc8\x9bei cu Egiptul este exercitat de palestinieni. Autoritatea Na\xc8\x9bional\xc4\x83 Palestinian\xc4\x83 nu este identic\xc4\x83 cu Statul Palestina proclamat \xc3\xaen exil la Alger de Iasir Arafat, liderul Organiza\xc8\x9biei pentru Eliberarea Palestinei, El Fatah \xc3\xaen noiembrie 1988, \xc3\xaen schimb acel stat declarat independent a fost de atunci recunoscut de 96 state. Reprezentan\xc8\x9bele diplomatice ale Organiza\xc8\x9biei de Eliberare a Palestinei \xc3\xaen acele state au devenit ambasade ale Statului Palestina, \xc3\xaenc\xc4\x83 neconstituit ca atare pe o parte din teritoriul Palestinei istorice. Alte 12 state \xc8\x99i Uniunea European\xc4\x83 au stabilit un anumit grad de rela\xc8\x9bii diplomatice cu Organiza\xc8\x9bia de Eliberare a Palestinei._NEWLINE_Autoritatea Na\xc8\x9bional\xc4\x83 Palestinian\xc4\x83, format\xc4\x83 \xc3\xaen virtutea acordurilor de la Oslo dintre Organiza\xc8\x9bia de Eliberarea Palestinei \xc8\x99i Israel, care s-au recunoscut reciproc, urma \xc3\xaen viitor, din punctul de vedere al arabilor palestineni, s\xc4\x83 devin\xc4\x83 baza pentru constituirea statului arab numit Palestina. \xc3\x8entre timp, lucrurile s-au complicat: numeroase atentate teroriste palestinene contra popula\xc8\x9biei civile israeliene \xc8\x99i a armatei israeliene, cea de-a doua revolt\xc4\x83 Intifada din 2000-2004, continuarea construirii sau a extinderii unor a\xc8\x99ez\xc4\x83ri israeliene \xc3\xaen diverse enclave din Cisiordania, retragerea unilateral] a Israelului din F\xc3\xa2\xc8\x99ia Gaza, victoria electoral\xc4\x83 a mi\xc8\x99c\xc4\x83rii islamice iredentiste Hamas \xc3\xaen cadrul Autorit\xc4\x83\xc8\x9bii Na\xc8\x9bionale Palestiniene, precum \xc8\x99i  preluarea cu for\xc8\x9ba a controlului F\xc3\xa2\xc8\x99iei Gaza de c\xc4\x83tre aceast\xc4\x83 organiza\xc8\x9bie. Aceste evenimente au dus la blocarea procesului de pace \xc3\xaentre Israel \xc8\x99i arabii palestineni \xc8\x99i la am\xc3\xa2narea constituirii statului arab palestinian independent care s\xc4\x83 convie\xc8\x9buiasc\xc4\x83 \xc3\xaen pace cu statul evreiesc vecin.\n_START_SECTION_\nPopula\xc8\x9bie\n_START_PARAGRAPH_\nMajoritatea locuitorilor Autorit\xc4\x83\xc8\x9bii Na\xc8\x9bionale Palestiniene sunt palestinieni arabi. \xc3\x8en urma fond\xc4\x83rii unor colonii, \xc3\xaencep\xc3\xa2nd cu 1967, circa 450.000 de evrei israelieni (2016 - f\xc4\x83r\xc4\x83 Ierusalimul de est) locuiesc \xc3\xaen teritorii disputate \xc3\xaentre Israel \xc8\x99i Autoritatea Na\xc8\x9bional\xc4\x83 Palestinian\xc4\x83. Construirea coloniilor reprezint\xc4\x83 unul dintre punctele cheie ale conflictului din Orientul Mijlociu.\n_START_SECTION_\nEconomie \xc8\x99i circula\xc8\x9bie\n_START_PARAGRAPH_\nAt\xc3\xa2t dezvoltarea economic\xc4\x83 c\xc3\xa2t \xc8\x99i cea comercial\xc4\x83 sunt \xc3\xaengreunate de fragmentarea teritoriulului autorit\xc4\x83\xc8\x9bii \xc3\xaen Cisiordania, dar \xc8\x99i din cauz\xc4\x83 c\xc4\x83 mare parte din PIB - \xc8\x99i a\xc8\x99a mic datorit\xc4\x83 subdezvolt\xc4\x83rii economice - \xc8\x99i dona\xc8\x9biile din lumea \xc3\xaentreag\xc4\x83 nu ajung s\xc4\x83 contribuie la dezvoltarea economic\xc4\x83, ci se folosesc la \xc3\xaenarmare._NEWLINE_\xc3\x8en Gaza se afl\xc4\x83 un aeroport \xc8\x99i un port. Un sistem de str\xc4\x83zi face leg\xc4\x83tura \xc3\xaentre exclave, \xc3\xaens\xc4\x83 acesta este frecvent blocat de for\xc8\x9bele de ordine israeliene, din cauza atacurilor teroriste arabe._NEWLINE_Dezvoltarea economic\xc4\x83 \xc8\x99i social\xc4\x83 este foarte redus\xc4\x83. Popula\xc8\x9bia palestinian\xc4\x83 sufer\xc4\x83 din cauza lipsei canaliz\xc4\x83rii, a drumurilor publice suficiente, a \xc8\x99colilor, gr\xc4\x83dini\xc8\x9belor \xc8\x99i \xc3\xaen general a locurilor de munc\xc4\x83 \xc3\xaen num\xc4\x83r suficient. Preocupa\xc8\x9bi cu \xc3\xaenarmarea \xc8\x99i obseda\xc8\x9bi de ideea distrugerii Israelului, liderii politici \xc8\x99i administrativi palestinieni au f\xc4\x83cut prea pu\xc8\x9bin pentru propria popula\xc8\x9bie._NEWLINE_Gaza este una dintre cele mai aglomerate regiuni din lume, iar nivelul de trai, ridicat \xc3\xaen timpul domina\xc8\x9biei israeliene, dup\xc4\x83 mul\xc8\x9bi ani de administra\xc8\x9bie palestinian\xc4\x83 a devenit inferior chiar \xc8\x99i celui din state slab dezvoltate.\n_START_SECTION_\nIstoric\n_START_PARAGRAPH_\nTeritoriile care formeaz\xc4\x83 Autoritatea Na\xc8\x9bional\xc4\x83 Palestinian\xc4\x83 s-au aflat \xc3\xaen trecut sub control britanic. \xc3\x8en 1948, \xc3\xaen timpul r\xc4\x83zboiului declan\xc8\x99at de \xc8\x99apte \xc8\x9b\xc4\x83ri arabe \xc3\xaempotriva noului stat Israel (imediat dup\xc4\x83 proclama\xc8\x9bia independen\xc8\x9bei sale), Cisiordania a fost ocupat\xc4\x83 de Iordania iar F\xc3\xa2\xc8\x99ia Gaza de Egipt._NEWLINE_\xc3\x8en r\xc4\x83zboiul de \xc8\x99ase zile din 1967 Iordania a pierdut Cisiordania \xc8\x99i Egiptul a pierdut F\xc3\xa2\xc8\x99ia Gaza, care au fost ocupate de armata israelian\xc4\x83._NEWLINE_Prin acordurile de la Oslo s-a decis acordarea statutului actual de autonomie la o parte din aceste dou\xc4\x83 teritorii.\n_START_SECTION_\nPolitic\xc4\x83\n_START_PARAGRAPH_\nPrincipalul scop al politicii Autorit\xc4\x83\xc8\x9bii Na\xc8\x9bionale Palestiniene este \xc3\xaenfiin\xc8\x9barea unui stat al palestinienilor, cu capitala \xc3\xaen Ierusalimul de Est (\xc3\xaen arab\xc4\x83 : al-Quds). Unele grup\xc4\x83ri palestiniene (de exemplu Hamas), consider\xc4\x83 acest deziderat politic drept tr\xc4\x83dare \xc8\x99i lupt\xc4\x83 pentru desfiin\xc8\x9barea Israelului \xc8\x99i crearea unui stat palestinian \xc3\xaentre Iordan \xc8\x99i Marea Mediteran\xc4\x83. Din cauza acestui disens, atentatelor teroriste palestiniene le cad victime \xc8\x99i palestinieni._NEWLINE_Autoritatea Na\xc8\x9bional\xc4\x83 Palestinian\xc4\x83, care are un statut de \xe2\x80\x9eObservator permanent\xe2\x80\x9d la ONU,  tip\xc4\x83re\xc8\x99te pa\xc8\x99apoarte \xc8\x99i timbre proprii. Unele state, printre care, statele fostului grup sovietic, inclusiv Rom\xc3\xa2nia, accept\xc4\x83 ca misiunea de interese palestiniene s\xc4\x83-\xc8\x99i acorde titlul de Ambasad\xc4\x83.'